La SPAB arreplega a prop 30 gats de ventrades abandonades i crida a la responsabilitat ciutadana
2025-07-24

En les últimes setmanes, la Societat Protectora d’Animals de Burjassot s’està veient desbordada per la quantitat de gats, tots ells cadells de poques setmanes de vida, que estan apareixent en caixes abandonades en diferents zones del municipi. A dia de hui, els voluntaris i voluntàries de la SPAB han arreplegat prop de trenta gats bebés, pertanyents a diferents ventrades i tots ells han sigut trobats en caixes de cartó, en diferents punts de Burjassot com el Parc de L’Eixereta, les parades de tramvia de Sant Joan i La Granja, així com la zona d’Ademús o els voltants dels carrers Lauri Volpi i Pablo Iglesias.

Des de la SPAB es vol fer una crida urgent a la consciència i a la responsabilitat ciutadana. D’una banda, la SPAB, que compta amb la col·laboració de la regidoria de Benestar Social, dirigida per Olga Camps, crida a l’adopció d’algun d’aquests gatets que, lluny de ser de carrer, ja que van aparéixer en caixes i lloc que el seu caràcter és extremadament afectuós, impropi del caràcter felí dels gats de carrer, han sigut abandonats a la seua sort. Així, la SPAB ha facilitat el telèfon de contacte de la seua Àrea Felina, que és el 675740732, així com el telèfon general de contacte de la SPAB, el 655685859, perquè totes les persones interessades puguen contactar amb l’entitat voluntària. També poden fer-ho a través del correu electrònic protectoraburjassot@gmail.com o consultant en les seues xarxes socials, Facebook i Twitter.

D’altra banda, la SPAB vol fer una crida als ciutadans i ciutadanes que tenen gats perquè es decidisquen per l’esterilització, ja que, no fer-ho, suposa ventrades no desitjades que acaben en el problema i la trista “solució” de l’abandó. Amb l’estiu ja en marxa, la SPAB no cessa en la seua labor de conscienciar les persones sobre el no abandó, al mateix temps que sol·licita qualsevol tipus d’ajuda, davant la saturació que estan tenint d’animals abandonats, tant gossos com gats, ajuda que pot arribar tant a partir d’adopcions, com de cases d’acolliments o donacions econòmiques, de menjar o material, per descomptat, ajuda humana, a través del voluntariat.